छेह् बरे पैह्‌सें बोले गेदे इनें शब्दें कन्नै सुरेशी देवी दा दिल चाक चाक होई गेआ हा ते अक्खियें इच अत्थरूं दा समुंदर आई गेआ हा ब अज्ज एह् सारे शब्द उनेंगी खोखले लगदे न। इनें गुजरे दे बरें इच सरकार दियें घोशनाएं शहीद कमांडो दी माऊ गी दर दर भटकाया ऐ ते कीर्तिचक्र सम्मान दे कन्नै पेट्रोल पैम्प दित्ते जाने दा बादा तां केह् पूरा होंदा, उनेंगी अज्जै तक्कर इस चक्र कन्नै थ्होने आह्‌ला प्रणाम पत्रर बी नेई थ्होई सकेआ ऐ। कमांडो सुरजन सिंह भंडारी उनें सुरक्षाकर्मियें इच शामल हे जिनें गुजरात दे गांधी नगर इच अक्षरधाम मंदरै इच आई बड़े दे आतंकवादियें कन्नै लड़ने गित्तै भेजेआ गेआ हा। आतंकवादियें कन्नै लड़दे होई एह् कमांडो बुरी चाल्ली जख्मी होई गेआ ते उसदे सिरै इच बी गोली लग्गी।